เล็งทดสอบทักษะก่อนแจกสื่อไอทีครู
นายวราวิช กำภู ณ อยุธยา ที่ปรึกษา รมว.ศึกษาธิการ เปิดเผยว่า ตามที่ตนได้รับมอบหมายจากนายณัฏฐพล ทีปสุวรรณ รมว.ศึกษาธิการ ให้ดูแลเรื่องการอบรมและพัฒนาครูและบุคลากรทางการศึกษา ซึ่งเรื่องนี้ได้ดำเนินการปรับปรุงไปบ้างแล้ว โดยเฉพาะการปรับปรุงมาตรฐานสมรรถนะวิชาชีพครูและบุคลากรทางการศึกษาของกระทรวงศึกษาธิการ (ศธ.) ตั้งแต่ครู ศึกษานิเทศก์ผู้บริหารเขตพื้นที่การศึกษา และผู้บริหารสถานศึกษา มาตรฐานสมรรถนะครูและบุคลากรทางการศึกษา เป็นคุณลักษณะพื้นฐานที่เกิดจากการรวบรวมความรู้ ทักษะ และส่งผลต่อความสำเร็จในการปฏิบัติงานตามบทบาทอย่างโดดเด่นไม่ว่าจะเป็นทักษะด้านดิจิทัล เทคโนโลยี และภาษาอังกฤษ เพราะการปรับปรุงและพัฒนาดังกล่าวจะส่งผลต่อการวางระบบเทคโนโลยีการศึกษาในอนาคต ที่ปรึกษา รมว.ศธ. กล่าวอีกว่า สำหรับการวางแผนการบริหารจัดการเทคโนโลยีทางการศึกษาในอนาคต ในฐานะที่ตนได้รับมอบหมายให้ดูแลเรื่องเทคโนโลยีทางการศึกษาได้วางแผนไว้ว่า จะปรับการจัดซื้ออุปกรณ์คอมพิวเตอร์จากเดิมที่มีการจัดซื้อกระจายลงไปให้โรงเรียน เปลี่ยนเป็นจัดซื้อมารวมไว้ที่ส่วนกลาง แต่การจะจัดสรรอุปกรณ์คอมพิวเตอร์ลงไปให้นั้น จะให้สำนักงานเขตพื้นที่การศึกษา (สพท.) เป็นผู้รวบรวมข้อมูลโรงเรียนว่ามีความต้องการอุปกรณ์เทคโนโลยีด้านใดบ้างและจำนวนเท่าไหร่ จากนั้นส่วนกลางจะจัดสรรอุปกรณ์ เหล่านั้นลงไปให้ รวมทั้งครูผู้สอนก็จะได้รับการจัดสรรอุปกรณ์เทคโนโลยีด้วยเช่นกัน แต่จะกำหนดเกณฑ์ว่าครูจะต้องเข้าสู่กระบวนการทดสอบทักษะความสามารถว่าตัวเองเหมาะสมกับการใช้งานอุปกรณ์เทคโนโลยีหรือไม่ เช่น อาจจะเหมือนกับการมีใบอนุญาตขับขี่รถยนต์บุคคลเหล่านั้นจะต้องผ่านการทดสอบก่อน เป็นต้น เพราะไม่เช่นนั้นก็จะเหมือนในอดีตจัดสรรอุปกรณ์เทคโนโลยีไปให้ แต่ถูกทิ้งไว้ไม่ได้ใช้งาน เนื่องจากใช้งานไม่เป็น อย่างไรก็ตาม การดำเนินการเรื่องนี้ตนเชื่อว่าจะทำให้ ครูมีความกระตือรือร้นมากขึ้นอย่างแน่นอน.
การปรับปรุงมาตรฐานสมรรถนะวิชาชีพครูและบุคลากรทางการศึกษาของกระทรวงศึกษาธิการ (ศธ.) ตั้งแต่ครู ศึกษานิเทศก์ผู้บริหารเขตพื้นที่การศึกษา และผู้บริหารสถานศึกษา
ครู,บุคลากรทางการศึกษา,วิชาชีพครู,เทคโนโลยี,อบรมครู,พัฒนาทักษะครู,ข่าววันนี้,การศึกษา